ועדת העבודה, הרווחה והבריאות, כנסת 18, פרוטוקול מספר 547, 2011-10-31 14:20

חיים כץ: יום שני, ג' בחשוון, ה-31 באוקטובר 2011 ואני מתכבד לפתוח את ישיבת ועדת העבודה, הרווחה והבריאות.

חיים כץ: על סדר היום תקנות הסדרת העיסוק במקצועות הבריאות (סדרי בחינות) (תיקון), התשע"א-2011.

חיים כץ: גברתי היועצת המשפטית, במה עסקינן?

שמרית שקד גיטלין: תקנות הסדרת העיסוק במקצועות הבריאות (סדרי בחינות) מסדירות את כל הנושא של בחינות במקצועות ריפוי בעיסוק, קלינאות תקשורת, תזונה ופיזיותרפיה.

שמרית שקד גיטלין: לפי תקנה 4 לתקנות הבחינה תהיה בכתב, בשפה העברית או בשפה הערבית.

שמרית שקד גיטלין: מוצע כאן תיקון של משרד הבריאות האומר שהבחינה תהיה בשפה העברית או בשפה הערבית או בשפה האנגלית.

שמרית שקד גיטלין: סעיף 4(ב) לתקנות קובע שהמבקש תעודת קלינאי תקשורת רשאי להיבחן בשפה הערבית רק אם עמד קודם לכן בבחינת ידע בסיסי בשפה העברית.

שמרית שקד גיטלין: מוצע שדרישה זו תחול גם על מי שיבקש להיבחן באנגלית.

שמרית שקד גיטלין: כלומר, הוא צריך לפני כן לעמוד בבחינת ידע בסיסי בשפה העברית.

שמרית שקד גיטלין: זה רק לעניין קלינאי תקשורת.

חיים כץ: יש למישהו התנגדות?

חיים כץ: אם אין התנגדות, אנחנו נצביע.

חיים כץ: ה צ ב ע ה התקנות אושרו אני חבר הכנסת היחידי, הרי שהתקנות אושרו פה אחד.

מאיר לופטינסקי: אדוני היושב ראש, אפשר הערה?

מאיר לופטינסקי: אני מהסוכנות היהודית.

חיים כץ: אתה יכול להעיר הערה, אבל התקנות אושרו.

מאיר לופטינסקי: ברור.

מאיר לופטינסקי: לא התנגדות אלא להפך.

מאיר לופטינסקי: קודם כל, אני גאה בה שיזמתי ודחפתי את הצעד הזה.

מאיר לופטינסקי: אנחנו מאוד מברכים על הצעד הזה.

מאיר לופטינסקי: אנחנו מבקשים לבדוק להבא גם לצרף שפות אחרות.

חיים כץ: בסדר.

חיים כץ: תודה.